./data/phi0914/phi00136/phi0914.phi00136.perseus-lat1.xml
inde Cierium et Metropolim et iis circumiecta       castella recepit; omniaque iam regionis eius praeter Atragem et Gyrtonem in       potestate erant   tunc adgredi Larisam       constituit ratus vel terrore ceterarum expugnatarum vel beneficio praesidii       dimissi vel exemplo tot civitatium dedentium sese non ultra in pertinacia       mansuros   elephantis agi ante signa terroris       causa iussis quadrato agmine ad urbem incessit, ut incerti fluctuarentur animi       magnae partis Larisacorum inter metum praesentem hostium et verecundiam       absentium sociorum   per eosdem dies Amynander cum Athamanum       iuventute occupat Pellinaeum, et Menippus cum  tribus milibus peditum Aetolorum et ducentis equitibus in Perrhaebiam       profectus Malloeam et Cyretias vi cepit et depopulatus       est agrum Tripolitanum   his raptim peractis       Larisam ad regem redeunt; consultanti, quidnam agendum de Larisa esset,       supervenerunt   ibi in diversum sententiae       tendebant aliis vim adhibendam et non differendum censentibus, quin operibus ac       machinis simul undique moenia adgrederetur urbis sitae in plano, aperto et       campestri undique aditu,  aliis nunc vires       urbis nequaquam Pheris conferendae memorantibus, nunc hiemem et tempus anni       nulli bellicae rei, minime obsidioni atque oppugnationi urbium aptum   incerto regi inter spem metumque legati a Pharsalo,       qui ad dedendam urbem suam forte venerant, animos auxerunt  M Baebius interim cum Philippo in Dassaretiis congressus Ap Claudium ex communi consilio ad praesidium Larisae misit, qui per Macedoniam       magnis itineribus in iugum montium, quod super Gonnos est, pervenit   oppidum Gonni viginti milia ab Larisa       abest, in ipsis faucibus saltus, quae Tempe appellantur, situm  ibi  castra metatus latius quam pro copiis et plures quam quot satis in usum       erant ignes cum accendisset, speciem, quam quaesierat, hosti fecit omnem ibi       Romanum exercitum cum rege Philippo esse         itaque hiemem instare apud suos causatus rex unum tantum moratus diem ab Larisa       recessit et Demetriadem redit, Aetolique et Athamanes in suos receperunt se       fines   Appius etsi, cuius rei causa missus       erat, solutam cernebat obsidionem, tamen Larisam ad confirmandos in reliquum       sociorum animos descendit;  duplexque laetitia       erat, quod et hostes excesserant finibus, et intra moenia praesidium Romanum       cernebant